2015/16 Lede Terugvoer – Drakenstein Sakekamer
2015/16 Lede Terugvoer
Johnny Da Silva Feb 3, 2016 Nuus 357 Comments
Ons maak graag van hierdie geleentheid gebruik om te besin oor uitdagings wat ons as besighede mag ondervind in die jaar.
Die Drakenstein Sakekamer het in 2015 begin om homself strategies te herdefinieer in terme van relevansie en diens aan sy lede met inagneming van die werklikhede van die breër Drakenstein gemeenskap. Nuwe insigte en belyning met die AHI werp reeds vrugte af ons ervaar steeds groei in ons ledetal.
Nuwe projekte en portefeuljes word beoog om te verseker dat ons aktiwiteite gefokus sal bly en dat dat 'n volhoubare en 'n ekonomies inklusiewe samelewing in Drakenstein uitgebou kan word. Lede word versoek om aktief deel te neem met voorstelle en deelname aan inisiatiewe en projekte.
Ons hoof fokus vir 2016, belyn met die AHI en plaaslike regering, behels die volgende:
Plaaslike ekonomies ontwikkeling in samewerking met plaaslike regeringsinstansies tov infrastruktuur ontwikkeling, veiligheid, onderhoud en beplanning
Menslike kapasiteit en vaardigheidsontwikkeling
Die uitdagings vir 2016 behels ekonomiese onstuimigheid plaaslik sowel as internasionaal, politieke woelinge as gevolg van die komende plaaslike verkiesing en rassespanning in SA. Rassisme is 'n euwel en moet alle vlakke beveg word. Die Sakekamer moedig sy lede aan om voorbereid te wees op trae ekonomiese groei asook om bewus te raak van gevalle van rassespanning in ons omgewing sodat aanpassings betyds gemaak kan word wat sal verseker dat ons dorp, provinsie en land progressief kan groei tot 'n volwaardige demokrasie en waar menslike kapitaal en potensiaal optimaal benut sal word. So 'n omgewing sal die basis vorm vir ekonomiese groei en bekamping van armoede en werkloosheid. Besighede het 'n definitiewe rol te speel om rasse harmonie en respek vir alle mense te vestig en ons sien uit na voorstelle en inisiatiewe vanaf ons lede in hierdie verband.
Daar kan nie van die regering verwag word om besigheid te genereer nie aangesien hul slegs 'n fasiliteringsrol kan vervul om infrastruktuur en beleid daar te stel. Die lyne tussen burgerlike organisasies en regeringstukture is besig om te vervaag, en lansdsburgers, veral sakeleiers word aangemoedig om te dien in relevante burgerlike strukture wat hulle ten doel stel om die ekonomie te ontwikkel en menslike potensiaal te ontwikkel in samewerking met regering.
Die Sakekamer se webwerf word tans aangepas om meer interaktief te wees en om te verseker dat ons doelstellinge en strategieë deurlopend gereflekteer word. Lede sal binnekort genader word om hul besigheid se besonderhede in nuwe formate in te voer.
Aangesien daar hard agter die skerms gewerk word om 'n betekenisvolle jaarprogram aan ons lede te bied word lede sterk aangemoedig om hierdie jaar se netwerkgeleenthede by te woon en waar moontlik van plaaslike diensverskaffers wat sakekmer lede is gebruik te maak.
Positiwiteit en Entoesiasme
Om te oorleef in uitdagende ekonomiese omstandighede doen ons 'n beroep op ons lede om uitdagings as geleenthede te sien asook om eerder die glas half vol te sien as half leeg, dit sal verseker dat ons sterker uit 2016 sal tree as toe ons daarmee begin het.